**Βλάβη στο κεντρικό πληροφοριακό σύστημα καταχωρήσεων αδειών οδήγησης και αδειών κυκλοφορίας (G-link)**

Αξιότιμε κ. Υπουργέ,

Το τελευταίο διάστημα αυξάνονται ανησυχητικά τα περιστατικά βλαβών στο κεντρικό πληροφοριακό σύστημα καταχωρήσεων αδειών οδήγησης και αδειών κυκλοφορίας (G-link) που λειτουργεί με ευθύνη των Υπηρεσιών του Υπουργείου του οποίου προΐστασθε. Πρόσφατο παράδειγμα αποτελεί η σοβαρή εμπλοκή του συστήματος από τις 11 Αυγούστου 2020, χωρίς μέχρι σήμερα να έχει αποκατασταθεί η βλάβη, με συνέπεια την ταλαιπωρία χιλιάδων συναλλασσόμενων πολιτών, με τις Διευθύνσεις Μεταφορών και Επικοινωνιών των Περιφερειών όλης της χώρας.

Δυστυχώς αναδεικνύεται για άλλη μία φορά η επιτακτική ανάγκη να εκσυγχρονιστεί άμεσα το απαρχαιωμένο αυτό μηχανογραφικό σύστημα. Να γίνει πιο αξιόπιστο και δυσλειτουργικό, ικανό να ανταποκριθεί στις απαιτήσεις της ψηφιακής διοίκησης. Προοπτική για την οποία πιστεύω ειλικρινά ότι όλοι εργαζόμαστε καθημερινά με διάλογο και συνέργειες που μοναδικό σκοπό έχουν να πετύχουμε λιγότερη γραφειοκρατία, λιγότερες καθυστερήσεις διασφαλίζοντας, ταυτόχρονα, ένα αδιάβλητο και αποτελεσματικό τρόπο εξυπηρέτησης των συμπολιτών μας.

Η θεσμοθέτηση της προσωρινής άδειας οδήγησης αποτέλεσε χειροπιαστό παράδειγμα της συνεργασίας μας που ενίσχυσε τη διαφάνεια έναντι φαινομένων διαφθοράς και απάλλαξε από το «βραχνά» της πολύμηνης αναμονής χιλιάδες οδηγούς, νέους και παλαιούς. Θυμίζω το χάος που προκλήθηκε στις Διευθύνσεις Μεταφορών και την απίστευτη ταλαιπωρία που υπέστησαν χιλιάδες συμπολίτες από τη συσσώρευση 100.000 και πλέον εκκρεμών υποθέσεων αδειών οδήγησης με αποκλειστική ευθύνη της προηγούμενης Κυβέρνησης και Περιφερειακής Αρχής. Το βαρύ αυτό φορτίο, ως νέα Διοίκηση, μεριμνήσαμε να αντιμετωπιστεί σε χρόνο ρεκόρ με την καταλυτική συνδρομή των στελεχών της Περιφέρειας Αττικής.

Αξιότιμε Υπουργέ,

Αταλάντευτη θέση της Περιφερειακής Αρχής είναι να ελαχιστοποιηθεί, όσο είναι δυνατόν και θεσμικά εφικτό, η επαφή του πολίτη με το «γκισέ» μέσω της ψηφιοποίησης υπηρεσιών, της απλούστευσης διοικητικών διαδικασιών, της υπέρβασης γενικότερα γραφειοκρατικών εμποδίων. Να βάλουμε οριστικό τέλος σε φαινόμενα παρανομίας, διαφθοράς και συγκάλυψης. Στην κατεύθυνση αυτή, είμαστε διατεθειμένοι να συμβάλλουμε με κάθε πρόσφορο τρόπο για την απόκτηση ενός σύγχρονου, αξιόπιστου ενιαίου ηλεκτρονικού συστήματος για τον τομέα των μεταφορών που να υπηρετεί και εξυπηρετεί έγκαιρα και αποτελεσματικά τις ανάγκες των πολιτών.